世冠盃「歐洲名單」落實 阿仙奴讓位薩爾斯堡
2024年04月18日 16:00
東網電視
更多新聞短片
全新世冠盃獎金大增。
阿仙奴喺歐聯8強出局之後,明年夏天舉行嘅全新世冠盃,歐洲區12隊名單亦全部誕生。奧地利班霸薩爾斯堡「意外」拎到最後一個參賽名額,相反阿仙奴就冇份參賽,失去至少5,000萬歐元獎金收入。
新版世冠盃有32隊參賽,歐洲有12個參賽名額,包括20/21至23/24球季4支歐聯盟主,以及8隊排名系數最高球隊(4年期)。阿仙奴出局前,原本有機會靠拎歐聯冠軍以獲得參賽資格,但佢哋被拜仁淘汰後,4強所有球隊本身都已有參賽權,名額就讓畀第9支排名系數最高球隊。
薩爾斯堡近4屆最叻都係入歐聯16強,點解可以壓倒巴塞隆拿、曼聯、阿仙奴同AC米蘭等名牌?原因係賽制規定,每個國家/地區最多只可以有2隊,以英超為例,佢哋已經有曼城同車路士2支歐聯冠軍參賽,所以唔會再有球隊靠系數排名參加,西甲、意甲、德甲、葡超都已有2隊出線下,就被奧地利嘅薩爾斯堡頂上。
世冠盃歐洲代表名單
車路士(英格蘭)--(20/21冠軍)
皇家馬德里(西班牙)--(21/22冠軍)
曼城(英格蘭)--(22/23冠軍)
拜仁慕尼黑(德國)
巴黎聖日耳門(法國)
國際米蘭(意大利)
波圖(葡萄牙)
賓菲加(葡萄牙)
多蒙特(德國)
祖雲達斯(意大利)
馬德里體育會(西班牙)
薩爾斯堡(奧地利)